Poveşti de la Academia Vânătorilor de Umbre

Maureen Johnson

Robin Wasserman

**Cronicile lui Magnus Bane** este un spin-off de la *Cronicile Vânătorilor de Umbre* de Cassandra Clare în colaborare cu Sarah Rees Breenan, Maureen Johnson şi Robin Wasserman.

## Descrierea cărţii

Simon Lewis a fost om și apoi vampir, iar acum urmează să devină vânător de umbre. Dar evenimentele din Orașul Focului Ceresc l-au lăsat fără amintiri și Simon nu mai știe cine este. Știe că a fost prieten cu Clary și că a convins-o pe zeița absolută Isabelle Lightwood să iasă cu el… dar habar nu are cum. Iar când Clary și Isabelle îl privesc nerăbdătoare, așteptându-se să fie cineva de care el nu-și amintește… Simon nu mai suportă.

Așa că atunci când Academia Vânătorilor de Umbre se redeschide, Simon se aruncă în această lume nouă a vânătorii de demoni, decis să se regăsească. Să-l găsească pe noul său eu. Oricine ar fi acest nou Simon. Dar Academia este o instituție a vânătorilor de umbre, ceea ce înseamnă că are unele probleme. Ca, de pildă, faptul că elevii care nu sunt vânători de umbre trebuie să locuiască la subsol. Și că diferențele – cum ar fi statutul de fost vampir – sunt privite cu mare dispreț. Cel puțin Simon se pricepe la arme – chiar dacă numai din orele în care juca D&D.

Însoțiți-l pe Simon în această călătorie pentru a deveni vânător de umbre și aflați pe parcursul ei despre strălucita istorie a Academiei, prin intermediul unor profesori invitați să țină prelegeri aici, precum Jace Herondale, Tessa Gray și Magnus Bane. Aceste povestiri emoționante și amuzante oferă un epilog agreabil seriei INSTRUMENTE MORTALE și totodată câteva indicii incitante pentru ceea ce urmează să se întâmple în UNELTIRI ÎNTUNECATE.

## Viziunea mea

**Poveşti de la Academia Vânătorilor de Umbre** m-a făcut să mor de curiozitate, mai ales că această carte - care conţine 10 povestiri - este un spin-off de la seria Instrumente Mortale\*. Cassandra Clare reuşeşte mereu să ne bucure inima aşa cum ştie ea mai bine.

Când am văzut titlul pentru prima dată, am fost sigur că va fi ceva în genul cărţii Cronicile lui Magnus Bane, ceea ce este adevărat... parţial. Să vă detaliez:

cele 10 povestiri îl aduc în prim plan pe Simon Lewis, mundanul, cel mai bun prieten al lui Clary Fray. Acesta a devenit vampir, a primit o pecete cu o putere imensă, ca la final să redevină mundan... dar cu un preţ. Preţul este unul foarte scump, părerea mea, şi greu de suportat de toţi ceilalţi. Simon şi-a pierdut memoria. Nu recunoaşte pe nimeni (în mare parte), aşa că se decide să meargă la Academia Vânătorilor de Umbre să devină... da, vânător de umbre.

Veste îi şochează pe prietenii lui, mai ales pe Izzy Lightwood, dar decizia i-a aparţinut. Acolo, Simon se împrieteneşte cu George Lovelace, dar nu scapă nici de invidia şi răutatea lui Jon Cartwright. Cine sunt aceşti doi băieţi? Aflaţi din lectură.

Ce pot să vă mai spun este că această carte este o oportunitate de al cunoaşte mai bine pe Simon, luaţi parte la momentele când memoria îi revine şi trebuie să aleagă ce trimite în trecut, ce ia pentru prezent, şi ce va folosi în viitor. Pentru el un lucru este clar: să devină un vânător de umbre. Cartea face multe referiri la momente istorice importante şi ne oferă anumite răspunsuri la întrebările primite de-a lungul seriei Instrumente Mortale, dar şi Dispozitive Infernale. Veţi regăsi personaje dragi, altele care v-au făcut să le urâţi, dar asta face cartea interesantă.

Deşi i-am acordat notă cu un punct în minus (au fost detalii care nu mi-au plăcut în mod special şi ca să dau un exemplu este partea de multă istorie sub formă de materie şcolară), mi-a plăcut extrem de mult.

* Vezi recenzia la Oraşul Focului Ceresc

## Notă

* Notă: 4/5⭐️
* Personaje favorite: Simon Lewis, George Lovelace

* + Cartea se poate comanda de pe siteul Editurii Corint, elefant.ro, Libris, etc.